Ministar Beroš: 'Još je dvoje ljudi pozitivno na korona virus'

Od dva nova oboljela jedan je u Zagrebu, a drugi je u Rijeci i oboje su bili zadnjih dana u bolnici i riječ je o ljudima bliskima prvom i trećem zaraženom

<p><strong>Ministar zdravstva Vili Beroš</strong> u petak ujutro je objavio da je još dvoje ljudi zaraženo koronavirusom. Njihovi nalazi pokazali su se pozitivnima tijekom noći i jutra. Tako sada u Hrvatskoj imamo ukupno pet zaraženih.</p><p>Dvoje novih zaraženih, dodao je ministar, bliski su kontakti prvog zaraženog u Zagrebu, mladića koji je bio na utakmici u Milanu te trećeg zaraženog, Riječanina koji radi u Italiji. Nalaze se u klinici Fran Mihaljević i KBC Rijeka.</p><p>- Situacija je i dalje pod intenzivnim nadzorom - rekao je Beroš dodavši kako je do sada ukupno testirano <strong>159 pacijenata </strong>sa sumnjom na koronavirus, a za osam iz cijele Hrvatske se još čekaju rezultati.</p><p><strong>POGLEDAJTE KOJI SU SIMPTOMI KORONA VIRUSA:</strong></p><p>Kako je istaknula ravnateljica klinike Fran Mihaljević, <strong>Alemka Markotić</strong>, oba nova zaražena su u bolnici bila od pojave zaraze njihovih bližnjih. Treća osoba zaražena u Zagrebu, istaknula je, mlađa je osoba i pozitivna je na treći uzorak koji su joj napravili. Nije htjela otkriti o kome se radi, ali za pretpostaviti je da je riječ o djevojci prvog zaraženog, koja je na prva dva testa bila negativna. Druga zaražena osoba u Rijeci je srednje dobi. </p><p>- Pozitivan je treći uzorak koji smo iz dodatnog opreza uzeli kod drugog kontakta našeg bolesnika u klinici i taj je nalaz blago pozitivan i osoba više nema simptome i sve je u redu. Drugi pozitivan je također kućni kontakt od bolesnika u Rijeci i isto se jedno i drugo osjećaju dobro i nema nikakvih problema. Dojam je da su to sada više manje kućne infekcije, što nas navodi na razmišljanje da je kod bližih kontakata lakši prijenos infekcije - istaknula je. </p><p><strong>POGLEDAJTE VIDEO: </strong></p><p>Beroš navodi da je ovo povoljan pravac jer se virus za sad ne širi na građane izvan bliskog kruga već zaraženih.</p><p>- Mogućnost infekcije, ukoliko nije intenzivan kontakt, je manji, što je ohrabrujuće. Samo su pozitivni oni koji su bili duže u bliskom kontaktu - rekao je Beroš.</p><p>Ravnatelj HZJZ-a <strong>Krunoslav Capak</strong> ističe da epidemiološki imamo povoljnu situaciju, jer su novi zaraženi već do sada bili u karanteni i izolirani.</p><p>- Da nisu bili u karanteni imali bi dodatni rizik da obole i neke druge osobe koje su s njima bile u kontaktu. Ovo je potvrda da su naše mjere efikasne i da ih trebamo provoditi i dalje - rekao je Capak te je apelirao na građane ako imaju neke simptome koji su im sumnjivi da se jave prvo svom obiteljskom liječniku. </p><p><strong>Markotić</strong> je istaknula da će zaraženi biti pušteni kući tek kada nestanu svi simptomi, te dodala da se pokazao kao dobar način da se sve sumnjive slučajeve odmah stavi u izolaciju i karantenu, kao i sve kontakte zaraženih, jer je primjerice Italija hospitalizirala samo teške slučajeve.</p><p>Na novinarsko pitanje profesor Capak je izjavio da trenutno nema potrebe da se vozila javnog prijevoza dezinficiraju.</p><p>Što se tiče utakmica ovog vikenda, ministar unutarnjih poslova <strong>Davor Božinović </strong>kaže da će se odluke donositi na gradskim razinama, ali da u ovom trenutku nema potrebe za nekom generalnom zabranom.</p><p>Pomoćnik ministrice poljoprivrede, <strong>Krunoslav Karalić</strong>, naglasio je kako naše domaće životinje i kućni ljubimci ne obolijevaju od koronavirusa. </p><p>- Prema tome, naše životinje ne predstavljaju opasnost, nisu izvor zaraze. U Europi nema znanstvenih dokaza o putu prijenosa bolesti sa životinja na ljude - rekao je. </p>